Broj: 711-I-1435-P-387-18/19-06-18

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Čolakovca, zamjenika općinskog načelnika Općine Gradište,** pokrenutim Odlukom Povjerenstva broj: 711-I-700-P-387-18/19-04-18 od 14. ožujka 2019.,na 51. sjednici, održanoj 31. svibnja 2019., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Gradište te obavljanjem funkcije direktora u trgovačkom društvu EUROVITA j.d.o.o. u razdoblju od 12. lipnja 2015. do 8. listopada 2017.g., dužnosnik Josip Čolakovac počinio je povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva EUROVITA j.d.o.o. na povjerenika u razdoblju od 8. lipnja 2015. do 9. listopada 2017.g., dužnosnik Josip Čolakovac počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Josipu Čolakovcu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 3.000,00 kn, koja će se izvršiti u 6 jednakih uzastopnih mjesečnih obroka, svaki u pojedinačnom iznosu od 500,00 kn.**

Obrazloženje

Povjerenstvo je na 43. sjednici, održanoj 14. ožujka 2019.g. pokrenulo postupak za odlučivanje o sukobu interesa protiv dužnosnika Josipa Čolakovca, zamjenika općinskog načelnika Općine Gradište, zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Gradište i obavljanja poslova direktora u trgovačkom društvu EUROVITA j.d.o.o. u razdoblju od 12. lipnja 2015. do 8. listopada 2017.g. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva EUROVITA j.d.o.o. na povjerenika.

Na odluku Povjerenstva o pokretanju postupka dužnosnik je dostavio pisano očitovanje, koje je zaprimljeno u knjizi ulazne pošte Povjerenstva 25. travnja 2019., pod brojem: 711-U-1801-P-387-18/19-05-4.

U očitovanju dužnosnik u navodi da smatra da, s obzirom na svoja stručna znanja, nije mogao do detalja poznavati odredbe ZSSI-a, a da je odmah po saznanju za sporne odredbe, poduzeo sve mjere da otkloni povredu istih. Tako navodi da je odmah poduzeo aktivnosti promjene osobe ovlaštene za zastupanje te proveo u sudskom registru upis promjene člana uprave, što je nesporno. Ujedno ističe da je i upravljačka prava istovremeno prenio na ………...... iz Županje, Ugovorom ovjerenim kod javnog bilježnika te napominje da mu je nejasno kako Povjerenstvo nije zaprimilo ovaj Ugovor,

Dužnosnik ujedno napominje da trgovačko društvo EURO VITA d.o.o. nikada nije imalo niti danas ima bilo kakve sklopljene ugovore s Općinom Gradište, niti s bilo kojom državnom institucijom, počevši od Županije Vukovarsko-Srijemske ili Republike Hrvatske, pa do pravnih osoba u vlasništvu državnih institucija, pošto posluje isključivo s privatnim osobama, s kojima sklapa pojedinačne ugovore o pružanju usluga.

Slijedom navedenog, dužnosnik predlaže da Povjerenstvo donese odluku kojom će biti utvrđeno da dužnosnik nije odgovoran za kršenje odredaba ZSSI-a, uzimajući u obzir da dužnost obnaša poštujući načela savjesnosti i poštenja te volonterski.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Pritom se napominje da obavljanje poslova direktora odnosno osobe ovlaštene za zastupanje u društvu s ograničenom odgovornošću predstavlja obavljanje poslova uprave u toj vrsti trgovačkih društava, sukladno relevantnim odredbama Zakona o trgovačkim društvima.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora.

Člankom 16. stavkom 1. ZSSI-a propisano je da dužnosnik koji ima 0,5 % i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. Ovoga Zakona ili posebno tijelo. Ta osoba odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 5. ZSSI-a propisano je da su povezane osobe u smislu ovog zakona članovi obitelji dužnosnika navedeni u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

 Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno (uz primanje plaće) ili volonterski i primaju li pritom volontersku naknadu ili ne. Isto tako, odredbe članka 16. ZSSI-a primjenjuju se neovisno o tome obnaša li dužnosnik dužnost profesionalno ili volonterski.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je, radi utvrđivanja relevantnih činjenica u ovom postupku izvršilo uvid u javno objavljene podatke sudskog registra te u Izvješće o imovinskom stanju dužnosnika.

Dužnosnik je Povjerenstvu dana 11. listopada 2017. podnio Izvješće o imovinskom stanju povodom ponovnog stupanja na dužnost zamjenika općinskog načelnika Općine Gradište. U izvješću je prijavio podatak da navedenu dužnost obavlja volonterski, a da tijekom obnašanja dužnosti obavlja drugi posao i to posao ekonoma-vozača u trgovačkom društvu EUROVITA j.d.o.o. od 9. listopada 2017.g. Nadalje, dužnosnik je u rubrici Izvješća „Poslovni udjeli, dionice i vrijednosni papiri u poslovnim subjektima“ prijavio podatak da je osobno imatelj 100 % poslovnog udjela odnosno udjela u vlasništvu trgovačkog društva EUROVITA j.d.o.o., OIB: 68592385351, a uz to podatak da je nije izvršen prijenos upravljačkih prava po osnovi navedenog poslovnog udjela.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta: 030161059, OIB: 68592385351 upisano trgovačko društvo EUROVITA j.d.o.o., sa sjedištem u Županji. Kao jedini osnivač i član toga trgovačkog društva upisan je Josip Čolakovac (osobnih podataka istovjetnih s osobnim podacima dužnosnika navedenim u Izvješću o imovinskom stanju). Uvidom u povijesni izvadak iz sudskog registra utvrđeno je da je Josip Čolakovac, obavljao funkciju direktora istog trgovačkog društva od osnivanja (osnivanje društva upisano u sudski registar 12. lipnja 2015.) do 8. listopada 2017.g., od kojeg dana ovu funkciju obavlja Ana Hrastović.

Napominje se da je dužnosnik 12. srpnja 2017.g. Povjerenstvu podnio Izvješće o imovinskom stanju koje nije odobreno s obzirom na nedostatke utvrđene u postupku administrativne provjere te je dužnosniku upućen Zaključak broj 711-I-IK-2148/17-02-10, kojim se poziva na dostavljanje ispravno popunjenog izvješća o imovinskom stanju. U obrazloženju toga zaključka dužnosnik je upozoren da je obvezan, sukladno odredbama članka 14. i 16. ZSSI-a, odstupiti s mjesta osobe ovlaštene za zastupanje u trgovačkom društvu kao i izvršiti prijenos upravljačkih prava u trgovačkom društvu.

Dužnosnik je povodom navedenog Zaključka Povjerenstva 11. listopada 2017.g. dostavio dopis u kojem u bitnom navodi da je svoja upravljačka prava koja proizlaze iz 100% udjela u trgovačkom društvu EUROVITA j.d.o.o. prenio ugovorom na ………………….., kao i da je pokrenut postupak upisa ……………… kao jedinog člana uprave navedenog trgovačkog društva u sudskom registru. U dopisu dužnosnik obavještava Povjerenstvo da će nadalje biti djelatnik navedenog trgovačkog društva na radnom mjestu ekonoma-vozača i da stoga neće imati utjecaj niti biti dio upravljačke strukture.

Uz navedeni dopis od 11. listopada 2017.g. dužnosnik je dostavio Odluku osnivača Josipa Čolakovca od 8. listopada 2017.g. o opozivu i imenovanju člana uprave, kojim je opozvan Josip Čolakovac s funkcije člana uprave-direktora, a na istu funkciju imenovana ……………….

Uvidom u dokument dostavljen uz očitovanje dužnosnika od 25. travnja 2019.g. utvrđeno je da je 09. listopada 2017. dužnosnik s ………………….., kao povjerenikom, sklopio Ugovor o prijenosu upravljačkih prava na temelju vlasništva 100% poslovnih udjela u trgovačkom društvu EUROVITA j.d.o.o.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Josip Čolakovac počinio povredu članka 14. stavka 1. ZSSI-a, i to istovremenim obnašanjem dužnosti zamjenika općinskog načelnika Općine Gradište te obavljanjem funkcije direktora u trgovačkom društvu EUROVITA j.d.o.o. u razdoblju od 12. lipnja 2015. do 8. listopada 2017.g., kao i da je počinio povredu članka 16. stavka 1. ZSSI-a i to propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva EUROVITA j.d.o.o. na povjerenika u razdoblju od 8. lipnja 2015. do 9. listopada 2017.g.

Vezano za navode u očitovanju dužnosnika, Povjerenstvo napominje da je okolnost da Općina Gradište nije za vrijeme mandata dužnosnika stupala ni u kakve poslovne odnose s trgovačkim društvom EUROVITA j.d.o.o. odnosno da je iz prikupljenih podataka utvrđeno da dužnosnik nije počinio povredu članka 17. ZSSI-a, već utvrđena u odluci o pokretanju postupka od 14. ožujka 2019.g. No, ova okolnost nije od utjecaja na postojanje utvrđenih povreda članka 14. stavka 1. i članka 16. stavka 1. ZSSI-a.

Ujedno, Povjerenstvo ukazuje da ne može uzeti u obzir navod dužnosnika da zbog svoje struke nije po stupanju na dužnost bio upoznat s relevantnim zabranama i obvezama propisanim člankom 14. i 16. ZSSI-a. Zabrana odnosno obveza propisane člankom 14. i 16. ZSSI-a su objektivne i striktne naravi te u njihovoj primjeni nisu odlučne subjektivne okolnosti dužnosnika u pogledu utvrđenja postojanja povrede, već eventualno, ako je to opravdano u pojedinom slučaju, određene okolnosti mogu biti uzete u obzir prilikom ocjene težine i posljedica povrede odnosno odabira vrste i visine sankcije.

Prema tome, svi su dužnosnici jednaki pred zakonom bez obzira na njihovu struku te se na njih jednako primjenjuje temeljno načelo da nepoznavanje prava ne ispričava (*ignorantia iuris non excusat*). Sukladno članku 5. stavku 2. ZSSI-a, dužnosnici su osobno odgovorni za svoje djelovanje u obnašanju dužnosti odnosno svaki je dužnosnik osobno odgovoran da svoje postupanje promptno prilagodi obvezama, ograničenjima i zabranama propisanim ZSSI-em.

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije različite vrste povreda ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik.

 Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da je dužnosnik po upozorenju nadodanom u spomenutom Zaključku Povjerenstva, upućenom vezano uz obvezu podnošenja izvješća o imovinskom stanju, poduzeo radnje radi otklanjanja kršenja predmetnih odredbi ZSSI-a

 No, kao okolnost koja upućuje na potrebu izricanja sankcije više od minimalne, Povjerenstvo je cijenilo činjenicu da dužnosnik činio utvrđene povrede članka 14. i 16. ZSSI-a u relativno dugom razdoblju od više od dvije godine.

Cijeneći navedene okolnosti, kao i činjenicu da dužnosnik, prema podacima koje je prijavio, ostvaruje volontersku naknadu od obnašanja dužnosti u mjesečnom neto iznosu od 2.400,00 kuna, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće (odnosno volonterske naknade) u ukupnom iznosu od 3.000,00 kn, koja će trajati 6 mjeseci, a izvršit će se u 6 jednakih uzastopnih mjesečnih obroka, svaki u pojedinačnom iznosu od 500,00 kn.

Stoga je Povjerenstvo donijelo odluku kao u točki III. izreke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Josip Čolakovac, elektroničkom dostavom
2. Objava na internetskoj stranici Povjerenstva
3. Pismohrana